Kommer ná moord op aanklaer buite hof(Argieffoto: Kent Williamson) Die Nasionale Vervolgingsgesag (NVG) is uiters bekommerd oor die moord op ŉ KwaZulu-Natalse aanklaer. Lonwabo Booi (36) is Woensdag omstreeks 09:00 buite die Umlazi-landdroshof doodgeskiet. Hy was daarheen op pad om ŉ saak te hanteer. Twee mans het na bewering uit ŉ voertuig geklim en luidens berigte op Booi losgebrand. Hy is glo etlike kere in die bolyf getref en het op die toneel gesterf. Adv. Elaine Zungu, direkteur van openbare vervolging in KwaZulu-Natal, het die moord op Booi as ŉ “tragiese gebeurtenis” bestempel en sê alle Suid-Afrikaners behoort dit ernstig op te neem. Zungu sê die voorval is ŉ aanval op die oppergesag van die reg en diegene wat hul lewe gee om dit te handhaaf. “Ons betuig ons diepe medelye met mnr. Booi se familie, vriende en kollegas. Hy sal diep gemis word. Mag sy siel in vrede rus,” sê Zungu. Adv. Shamila Batohi, nasionale direkteur van openbare vervolging, het die moord ook ten sterkste veroordeel. “Die toename in aanvalle op diegene wat veg vir geregtigheid in ons land behoort ons almal te bekommer. Ons moet die beskerming van amptenare in die strafregstelsel, fluitjieblasers en getuies beduidend verbeter. Die oppergesag van die reg hang hiervan af. Die toekoms van die land hang hiervan af – en ons is dit verskuldig aan hierdie dapper mans en vroue,” sê Batohi. Batohi sê dit gaan egter ŉ grootse poging deur verskillende belanghebbendes vereis – en die tyd daarvoor raak al hoe minder. Batohi het aanklaers ook verseker dat hul veiligheid van die grootste belang vir die NVG is. Bykomende veiligheidsmaatreëls sal waar nodig in werking gestel word en dit sal afhang van individuele sake. Die NVG sê hy vertrou dat die ondersoek na Booi se dood voorrang sal geniet en diegene verantwoordelik vir die grudaad aan die pen sal ry.